als_Latn dik_Latn sag_Latn
Laçi tregon se është zot në fushën e tij edhe pa praninë e tifozëve. Të besuarit e Armando Cungut i kanë treguar mesditën e sotme “dhëmbët” Tiranës, kryesueses së kampionatit. Një fitore e pastër 3-0 vërteton më së miri thënien disa vjeçare “Që të fitosh kampionatin duhet të fitosh në Laç”.
Fillimi i takimit ishte i qetë për të dy ekipet të cilët nuk kishin qartësi për të shënuar. Por në minutën e 24-t, Sefgjini i ndihmuar edhe nga një gafë e Frashërit, arriti të kalonte vendasit në avantazh. Goli i pësuar e çoroditi Tiranën duke qënë se më pas Laçi mori kontrollin total mbi lojën. Në minutën e 40, Sheta arriti të shënonte dhe golin e dytë të takimit, por arbitri do ia ndalte festën pasi i tregoi kartonin e dytë të verdhë dhe rrjedhimisht të kuqin, për shkak se futbollisti hoqi fanellën gjatë festimit të golit (më saktësisht e ngriti mbi kokë, nuk e hoqi komplet). Laçi me 10 lojtarë i jepte një farë shprese Tiranës, por në minutën e 45-të Bulku do të linte edhe Tiranën me 10 futobllistë pasi u ndëshkua me kartonin e dytë të verdhë. Në pjesën e dytë, tashmë sërish me forca të barabarta në fushë, Laçi nuk e pati të vështirë të administronte avantazhin. Tirana nuk kishte forcën e duhur të reagonte dhe në minutën e 81-të Meto arriti të shënonte dhe golin e tretë të takimit. Ky rezultat nuk do të ndryshonte më deri në fund të takimit.
Mbas këtij takimi, Tirana ngelet provizorisht në krye me 47 pikë, po aq sa Kukësi që luan ditën e nesërme ndaj Skënderbeut në Korçë. Ndërsa Laçi vazhdon të qëndrojë në vendin e 5-të në kuotën e 38 pikëve.
als_Latn als_Latn als_Latn